Na temelju odredbe članka 35. st. 3 Društvenog ugovora trgovačkog društva Pula Herculanea d.o.o. za obavljanje komunalnih djelatnosti, raspisuje se

**N A T J E Č A J**

**za direktora Pula Herculanea d.o.o.**

**I.**

Sukladno odredbi čl. 34. Društvenog ugovora trgovačkog društva Pula Herculanea d.o.o. za obavljanje komunalnih djelatnosti, direktor može biti svaka fizička osoba koja je potpuno poslovno sposobna i koja kumulativno ispunjava sljedeće uvjete:

* ima hrvatsko državljanstvo;
* da ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij odgovarajuće struke (VII. stupanj stručne spreme);
* ima najmanje pet godina radnog iskustva na rukovodećim pozicijama;
* da ima najmanje deset godina radnog iskustva na poslovima koji zahtijevaju navedeni stupanj stručne spreme;
* da se kao fizička osoba ne bavi samostalno ili u zajednici s drugim osobama djelatnošću koja je konkurentna djelatnošću trgovačkog društva;
* da nije član konkurentskog trgovačkog društva ili njegovog organa, da nije prokurist ili namještenik u takvom društvu ili da ne radi za takvo društvo temeljem neke osnove;
* nepostojanje sukoba interesa u skladu s posebnim propisima koji uređuju sprječavanje sukoba interesa između privatnog i javnog interesa u obnašanju javnih dužnosti.

Uz vlastoručno potpisanu prijavu na Javni natječaj u kojoj se navode osobni podaci podnositelja prijave (ime i prezime, adresa stanovanja, broj mobitela, e-mail adresa) kandidati trebaju priložiti:

* životopis,
* dokaz o odgovarajućem stupnju obrazovanja: presliku diplome, a kandidat koji je traženi stupanj obrazovanja stekao izvan Republike Hrvatske dužan je dostaviti presliku diplome zajedno s prijevodom ovlaštenog sudskog tumača za predmetni jezik i pismo te potvrdu o priznatoj visokoškolskoj kvalifikaciji od nadležnog tijela ili agencije Republike Hrvatske; (Ukoliko kandidat uz prijavu priloži dokumente u kojima osobni podaci nisu istovjetni, dužan je dostaviti i dokaz o njihovoj promjeni - presliku vjenčanog ili rodnog lista);
* potvrdu poslodavca iz koje je razvidno da je na rukovodećim pozicijama do sada imao najmanje pet (5) godina iskustva ili izvadak iz sudskog registra trgovačkog suda iz kojeg je razvidno da je bio najmanje pet (5) godina osoba ovlaštena za zastupanje određenog trgovačkog društva ili pravne osobe;
* potvrdu Hrvatskog zavoda za mirovinsko osiguranje (kandidat može dostaviti dokaz pribavljen putem sustava e-građani) iz koje je razvidno da kandidat ima najmanje deset (10) godina radnog iskustva na poslovima koji zahtijevaju navedeni stupanj stručne spreme ili dostavu druge dokumentacije koja dokazuje potrebno radno iskustvo;
* dokaz o hrvatskom državljanstvu (kandidat može dostaviti dokaz pribavljen putem sustava e-građani);
* uvjerenje pribavljeno od nadležnog suda ili putem sustava e-građani da se protiv kandidata ne vodi kazneni postupak koji ne smije biti starije od petnaest (15) dana od dana podnošenja prijave;
* izjavu pod kaznenom i materijalnom odgovornošću da ne postoje okolnosti iz članka 239. stavak 2. Zakona o trgovačkim društvima, te okolnosti propisane ovim natječajem, a odnose se na uvjete da se kao fizička osoba ne bavi, samostalno ili u zajednici s drugim osobama djelatnošću koja je konkurentna djelatnošću trgovačkog društva, da nije član konkurentskog trgovačkog društva ili njegovog organa, da nije prokurist ili namještenik u takvom društvu, ili da ne radi za takvo društvo temeljem neke osnove, zatim da ne postoji sukob interesa u skladu s posebnim propisima koji uređuju sprječavanje sukoba interesa između privatnog i javnog interesa u obnašanju javnih dužnosti;
* program rada i razvoja Društva u mandatnom razdoblju (maksimalno tri kartice teksta).

Direktor se imenuje na mandatno razdoblje u trajanju od četiri godine.

Javni natječaj objavit će se na internetskoj stranici Pula Herculanea d.o.o.[www.herculanea.hr](http://www.herculanea.hr), Grada Pula-Pola [www.pula.hr](http://www.pula.hr) i u javnom glasilu Glas Istre.

**II.**

Prijava na natječaj s dokumentacijom kojom se dokazuje ispunjavanje uvjeta iz natječaja, podnosi se u zatvorenoj omotnici u roku od petnaest (15) dana od dana objave Javnog natječaja na internetskim stranicama Pula Herculanea d.o.o. [www.herculanea.hr](http://www.herculanea.hr) i Grada Pula-Pola [www.pula.hr](http://www.pula.hr) te u javnom glasilu Glas Istre, preporučenom poštom ili se donosi osobno na adresu sjedište društva Pula Herculanea d.o.o.: Trg I. istarske brigade 14, 52100 Pula-Pola, s naznakom „Javni natječaj za direktora društva Herculanea d.o.o.“, s oznakom „NE OTVARAJ“.

Prijava mora biti zaprimljena na adresu sjedište društva Pula Herculanea d.o.o.: Trg I. istarske brigade 14, 52100 Pula-Pola, najkasnije do dana koji je određen kao krajnji rok za dostavu prijave na natječaj s propisanom dokumentacijom.

Kandidat koji ostvaruje pravo prednosti pri zapošljavanju prema posebnim propisima dužan je u prijavi na javni natječaj pozvati se na to pravo i ima prednost u odnosu na ostale kandidate samo pod jednakim uvjetima. Da bi ostvario pravo prednosti pri zapošljavanju, kandidat koji ispunjava uvjete za ostvarivanje toga prava, dužan je uz prijavu na javni natječaj priložiti sve dokaze o ispunjavanju uvjeta iz natječaja, kao i rješenje, odnosno potvrdu o priznatom statusu, te dokaz iz kojeg je vidljivo na koji način je prestao radni odnos kod posljednjeg poslodavca (ugovor, rješenje, odluka i sl.).

Temeljem članka 103. Zakona o hrvatskim braniteljima iz Domovinskog rata i članovima njihovih obitelji (Narodne novine, 121/17, 98/19 i 84/21) kandidati koji se pozivaju na pravo prednosti dužni su dostaviti sve dokaze iz citiranih odredbi Zakona. Dokazi potrebni za ostvarivanje prava prednosti pri zapošljavanju objavljeni su na internet stranici Ministarstva hrvatskih branitelja Republike Hrvatske https://branitelji.gov.hr/15-kako-se-ostvaruje-pravo-prednosti-pri-zaposljavanju-prema-zakonu-o-hrvatskim-braniteljima-iz-domovinskog-rata-i-clanovima-njihovih-obitelji/2166

Kandidat koji se, sukladno članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine, 157/2013, 152/2014, 39/2018 i 32/2020), poziva na pravo prednosti prilikom zapošljavanja, dužan je uz prijavu na natječaj, osim dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom.

**III.**

Dokumentacija uz prijavu može se dostaviti u neovjerenoj preslici.

Nepravovremene i nepotpune prijave na Javni natječaj neće se uzeti u razmatranje.

Pravovremenom prijavom smatra se prijava koja je podnesena u roku od petnaest (15) dana od dana objave ovog Javnog natječaja sukladno uvjetima propisanim u ovom Javnom natječaju. Potpunom prijavom smatra se prijava koja sadrži svu traženu dokumentaciju navedenu u ovom Javnom natječaju.

Nadzorni odbor društva utvrđuje listu kandidata koji ispunjavaju uvjete Javnog natječaja i poziva ih na testiranje i razgovor. Prilikom razgovora kandidat je dužan predočiti izvornike ili ovjerene preslike dokumentacije koja se traži uz prijavu.

Testiranje se sastoji od procjene psihološkog profila i kompetencija kandidata, a razgovorom se utvrđuju ciljevi i motivacija za rad.

Lista kandidata koji ispunjavaju uvjete i termin testiranja i razgovora s kandidatima objavit će se na internet stranicama trgovačkog društva Pula Herculanea d.o.o. [www.herculanea.hr](http://www.herculanea.hr) najmanje pet (5) dana prije provođenja testiranja i razgovora, a kandidati će biti obaviješteni o istome i putem e-maila. Informacije o poslovanju društva Pula Herculanea d.o.o. kandidati mogu pronaći na internetskim stranicama društva [www.herculanea.hr](http://www.herculanea.hr).

Za kandidata koji ne pristupi testiranju i razgovoru smatrat će se da je povukao prijavu na Javni natječaj. Na temelju rezultata provedenog Javnog natječaja, Nadzorni odbor predlaže Skupštini društva izbor direktora društva.

Podnošenjem prijave na Javni natječaj kandidat daje privolu za prikupljanje, obradu i objavu osobnih podataka navedenih u prijavi na Javni natječaj, kao i dokumentacije dostavljene uz prijavu, u svrhu odabira direktora društva.

O izvršenom odabiru kandidati će biti izvješteni pisanim putem i putem svoje kontakt e-mail adrese navedene u Prijavi na natječaj.

**IV.**

Riječi i pojmovni sklopovi koji imaju rodno značenje bez obzira jesu li u zakonima ili drugim propisima korišteni u muškom ili ženskom rodu odnose se na jednak način na muški i ženski rod.

 Pula Herculanea d.o.o.